Taman Nasional Grand Teton

**Taman Nasional Grand Teton** nyaéta taman nasional anu perenahna di nagara bagian Wyoming, Amérika Sarikat. Taman nasional ieu aya di kiduleun Taman Nasional Yellowstone. Taman nasional ieu legana kira-kira 130.000 héktar, anu ngawengku tegalan anu loba jukutan, landeuh anu subur, sarta pagunungan anu laluhur anu naratay ti Jajaran Teton.

## Sajarah 
Manusa geus nempatan wewengkon ieu salila mangrébu-rébu taun. Alamna anu éndah sarta sasatoan jeung tutuwuhan anu aya nyababkeun jelema kataji sarta nyicingan tempat ieu 11.000 taun ka tukang.

Urang Paléo-Indian mimiti nyicingan wewengkon ieu ti saprak és pléistosén leyur. Lamun di usum panas, maranéhna sok melak jeung manén hui, nguseup di situ atawa di walungan, sarta moro sasatoan. Sedengkeun di usum tiris, maranéhna sok nuturkeun sasatoan pikeun ninggalkeun tempat ieu, ku lantaran suhu di Jackson Hole nalika usum tiris mah pohara tirisna.

#### Ampibi 
Di taman nasional ieu, ampibi sok kapanggih aya di walungan jeung situ. Tapi, kaanékarageman ampibi di dieu kaitung saeutik, ku sabab lingkungan anu garing jeung tingkat kaluhuran anu luhur. Di taman nasional ieu, aya genep spésiés ampibi, nyaéta, bangkong tutul, bangkong boréal, bangkong chorus boréal, salamander maung, bangkong maacn tutul kalér (kamungkinan geus punah), jeung bangkong banténg (diwanohkeun di luar taman).

#### Aves 
Populasi unggas di Taman Nasional Grand Teton kaitung loba, ti mimiti manuk anu leutik saperti kolibri, nepi ka anu gedé saperti élang. Kaayaan taman nasional ieu ngarojong pisan kana kahirupan manuk anu nyicinganana.

Soang trumpeter, unggas cai panggedéna di Amérika Kalér, sok aya di Oxbow Bend, Swan Lake, jeung Flat Creek. Sedengkeun, manuk kolibri calliope, manuk pangleutikna di Amérika Kalér, sok aya di jujukutan willow.

Taman Nasional Grand Teton kawentar minangka tempat nguseup lauk forél. Sanajan kitu, ti lima spésiés lauk forél anu aya di ieu taman, ngan lauk forél cutthroat anu mangrupa lauk pituin dieu. Sésana mah dipelak.

Di usum gugur, geget cacing parindah ti daratan ka puncak gunung pikeun kawin. Saenggeus kawin, geget paraéh, tuluy didaharan ku biruang grizzly anu aya di puncak gunung.

#### Réptilia 
Jumlah réptil di wewengkon ieu kaitung saeutik, ku sabab suhu udara anu rada tiris teu cocog jeung réptil. Ngan aya hiji spésiés kadal jeung tilu spésiés oray, nyaéta kadal sagebrush kalér (*Sceloporus graciosus graciosus*), oray garter (*Thamnophis elegans vagrans*), oray garter landeuh (*Thamnophis sirtalis fitchi*), sarta oray karét (*Charina bottae*).

### Tutuwuhan 
Leuwih ti 1000 tutuwuhan vaskulér tumuwuh di taman nasional ieu jeung sabudeureunana. Ayana cai, kondisi taneuh, gradién, sarta tingkat kaluhuran nangtukeun jinis tutuwuhan naon anu tumuwuh. Biasana, tutuwuhan ieu dibédakeun dumasar tempatna, nyaéta *sagebrush flat,* ranca, leuweung, jeung daérah pagunungan.

## Pariwisata 
Poténsi pariwisata di Taman Nasional Grand Teton kaitung gedé pisan, ieu kabuktian ku jumlah wisatawan anu ngahontal 3,4 juta di taun 2018. Di taman nasional ieu, aya babaraha kagiatan anu bisa dilakukeun, nyaéta tur beus, paparahuan, ngojay, sasapédahan, naék gunung, nguseup, naék kuda, jueng sajabana. 

## Galéri 

Gambar:Teton Range from west.JPG|Jajaran Teton ti arah kulon
Gambar:Bison in Jackson Hole looking east.JPG|Bison di Jackson Hole
Gambar:Sagebrush in Jackson Hole.JPG|*Sagebrush* di Jackson Hole''

## Tingali ogé 
Taman nasional

## Rujukan